Пиер дьо Ронсар
Три дена искам сам да бъда с „Илиада“…

Превод от френски: Кирил Кадийски, 2004

chitanka.info

Три дена искам сам да бъда с „Илиада“.

Отивай, Коридон, вратата залости

и някой влезе ли, виновен ще си ти,

на теб яда си ще изкарам — за награда.

Не искам никого, че току-виж пострада;

леглото остави, не влизай, не мети,

три дни да се отдам на леност и мечти,

пък после в буйствата ще търся пак наслада.

Но ако пратеник пристигне от Касандра,

веднага отвори и му стори поклон,

ще го посрещна сам на нашата веранда;

внимавай, да не се помайваш, Коридон!

А иначе и Бог да е дошъл на гости,

вратата трябва пак добре да се залости.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.